b"\n_START_ARTICLE_\nZbyszek Godlewski\n_START_PARAGRAPH_\nZbyszek Godlewski, numele \xc3\xaentreg fiind Zbigniew Eugeniusz Godlewski, (n. 3 august 1952, Zielona G\xc3\xb3ra - d. 17 decembrie 1970, Gdynia) a fost un t\xc3\xa2n\xc4\x83r muncitor la \xc8\x98antierul Naval Gdynia, care a fost \xc3\xaempu\xc8\x99cat \xc3\xaen timpul Protestelor din decembrie 1970. El a devenit un simbol al victimelor represiunii autorit\xc4\x83\xc8\x9bilor comuniste din decembrie '70 ca urmare a relat\xc4\x83rii mor\xc8\x9bii sale \xc3\xaen c\xc3\xa2ntecul Balada lui Janek Wi\xc5\x9bniewski.\n_START_SECTION_\nMoartea \xc8\x99i \xc3\xaenmorm\xc3\xa2ntarea\n_START_PARAGRAPH_\nZbigniew Godlewski a fost \xc3\xaempu\xc8\x99cat la 17 decembrie de c\xc4\x83tre solda\xc8\x9bii LWP. Uciderea sa a avut loc \xc3\xaen apropiere de sta\xc8\x9bia de tren urban Gdynia Stocznia, dup\xc4\x83 sosirea sa de la Elbl\xc4\x85g. La momentul mor\xc8\x9bii, el avea 18 ani. Dup\xc4\x83 acest incident, protestatarii au m\xc4\x83r\xc8\x99\xc4\x83luit cu trupul s\xc4\x83u pe o u\xc8\x99\xc4\x83 pe str\xc4\x83zile din Gdynia. Tat\xc4\x83l s\xc4\x83u a spus c\xc4\x83 existau trei g\xc4\x83uri, probabil de glon\xc8\x9b, pe puloverul s\xc4\x83u, dintre care dou\xc4\x83 \xc3\xaen partea abdominal\xc4\x83 \xc8\x99i una \xc3\xaen partea toracic\xc4\x83. \xc3\x8enmorm\xc3\xa2ntarea, f\xc4\x83r\xc4\x83 ca familia s\xc4\x83 vad\xc4\x83 cadavrul, a avut loc \xc3\xaen noaptea de 18 spre 19 decembrie 1970, \xc3\xaen cimitirul din Oliwa din Gda\xc5\x84sk. \xc3\x8en 1971, prin eforturile depuse de familie, sicriul a fost mutat \xc3\xaen cimitirul din Elbl\xc4\x85g .\n_START_SECTION_\nComemorare\n_START_PARAGRAPH_\nDup\xc4\x83 c\xc4\x83derea comunismului \xc3\xaen Polonia, una din str\xc4\x83zile din ora\xc8\x99ul Elbl\xc4\x85g, a fost denumit\xc4\x83 dup\xc4\x83 numele lui. O strad\xc4\x83 dedicat\xc4\x83 memoriei lui Zbigniew Godlewski a fost stabilit\xc4\x83 \xc8\x99i \xc3\xaen Zielona G\xc3\xb3ra, unde s-a n\xc4\x83scut \xc8\x99i \xc8\x99i-a petrecut ultima sa vacan\xc8\x9b\xc4\x83 din via\xc8\x9b\xc4\x83 ._NEWLINE_Prin Ordonan\xc8\x9ba pre\xc8\x99edintelui Poloniei din 17 decembrie 2008 (cu prilejul anivers\xc4\x83rii a 38 de ani de la Protestele din Polonia din decembrie 1970), Zbigniew Godlewski a fost decorat post-mortem cu Crucea de Aur pentru Merit pentru contribu\xc8\x9bia sa la transform\xc4\x83rile democratice din Polonia .\n_START_SECTION_\nJanek Wi\xc5\x9bniewski\n_START_PARAGRAPH_\nPovestea unui t\xc3\xa2n\xc4\x83r ucis care a fost c\xc4\x83rat pe o u\xc8\x99\xc4\x83 pe str\xc4\x83zile din Gdynia l-a inspirat pe Krzysztof Dowgia\xc5\x82\xc5\x82o s\xc4\x83 scrie versurile pentru un c\xc3\xa2ntec. El nu \xc8\x99tia numele victimei, a\xc8\x99a c\xc4\x83 a folosit un nume la \xc3\xaent\xc3\xa2mplare: Janek Wi\xc5\x9bniewski. Janek Wi\xc5\x9bniewski a devenit un simbol al acestor evenimente, chiar mai celebru dec\xc3\xa2t persoana real\xc4\x83. Dup\xc4\x83 c\xc4\x83derea comunismului, Janek Wi\xc5\x9bniewski a devenit patron al uneia dintre str\xc4\x83zile din Gdynia, care este situat\xc4\x83 \xc3\xaen apropiere de gara unde a murit. De asemenea, una din str\xc4\x83zile din Gda\xc5\x84sk a fost denumit\xc4\x83 dup\xc4\x83 el."